復用前韵再呈博士黄冕仲
作者：晁補之
朝代：宋

paragraphs: 龍津之北雙溪騖，逶迤勢入龍津聚。
龍歸何處牛斗閑，劍不可求江海古。
慘澹猶思八百年，變化豈無神物主。
何當旋柁入奫淪，儻可然犀照毛縷。
登樓那有北客同，把酒但看南雁度。
更邀桃葉遠臨水，正值荔枝紅照戶。
入梁一曳鄒陽裾，思越屢吟莊舄句。
竹林觴詠當日情，峴山名姓它時慕。
一聞說盡青鞋游，令我乘風欲仙去。